
1. SZÜLŐI MONDATOK A KÖZPONTRÓL

„Azt szeretném, hogy más is szeresse gyermekemet.”

A 4 éves Panna édesanyja

„Olyan jó, hogy itt arra is kíváncsiak, amit tud és nem csak arra, amit nem.”

„Kétszeri alapos vizsgálat után, egy hosszú beszélgetés során a szakemberek elmondták, mi az, amivel ők segíteni tudnak.”
A másfél éves Dóri édesanyja

„ Sohasem láttam rajtuk, hogy „na megint egy nehéz eset jön”, sokkal inkább azt, hogy „Szia, Dóri, mehetünk játszani?””

„ Tíz hónapos volt Gabi, amikor a Koraiba kerültünk és egészen hétéves koráig ez a hely kiemelt szerepet kapott mindkettőnk életében. Gabi ma tizennégy éves, remekül kosarazik, s már mély vízben is tud úszni”

„…közben olyan szülőkkel találkoztam, akik hasonló problémákkal küzdöttek, megbeszéltük a gondjainkat, sikereinket, barátságok alakultak ki.”

"Ikreink korán születtek és egyikük agyvérzést kapott. A Korai Fejlesztőben nagy szeretettel és hozzáértéssel foglalkoznak velük külön-külön, egyéni igényeik szerint, és az otthoni fejlesztéshez is tanácsokat kapunk. Reméljük, egy idő után mindketten utolérik saját korukat. A Korai Fejlesztő meleg, befogadó hely, imádunk a kertjükben hintázni."

Bálint és Soma édesapja

2. A minőségbiztosítási rendszer kidolgozásának céljai
A Budapesti Korai Fejlesztő Központot Támogató Alapítvány minőségbiztosítási rendszerének kidolgozását az alábbiak indokolják:

· a szülők aktívabb bevonására való törekvés a Központ működésébe, a gyermekek ellátásának meghatározásába
· átláthatóság biztosítása a szülők és szakemberek számára

· visszacsatolási rendszerek kidolgozása, mind a szülők, mind a szakemberek szempontjából

· a Módszertani Központtá válás előkészítésének elengedhetetlen feltétele

· a koragyermekkori intervenciós minőségirányítási rendszer magyarországi modelljének megalapozása

3. Központunk minőségi rendszerének felépítése
3.1. A Központ eszméje (vezérfonala)

Minden gyermek különleges emberi lény, aki a saját egyéni módján növekszik, és fejlődik. Néhány gyermek később éri el a fejlődés mérföldköveit, mint társai. A Budapesti Korai Fejlesztő Központ az ő megsegítésükre, és családjaik támogatására jött létre.

3.2. Kulcsfogalmaink 

· családközpontúság, mert családi rendszerben gondolkozunk, és dolgozunk, valamint az intervenció szemléletében a szülők döntésére és tájékoztatására alapozva, célunk a minél komplexebb segítségnyújtás.

· kora gyermekkori intervenció, mivel célunk a 0-5 éves korú gyermekek diagnosztikai és terápiás feladatkörének ellátása a szülők aktív részvételével, a teljes körű segítségnyújtás biztosítása.

· egyénre-szabottság, mivel munkánk alapja a családi rendszer középpontba helyezése, ezáltal az egyedi igények és fejlettségi szint figyelembe vétele. 

· Inter-, és transzdiszciplinaritás, mivel alapvető célunk a szakmaközi és intézményközi együttműködés hangsúlyozása, és munkavégzésünk a folyamatos és differenciált team-munkán alapul.
· Integráció, esélyegyenlőség, mivel célunk a gyermekek és családjaik szociális társadalomba történő teljes integrálásának elősegítése, nappali ellátórendszerek működtetése. 
3.3.  Missziónk és stratégiáink
A Budapesti Korai Fejlesztő Központ 0-5 éves korú, megkésett, eltérő fejlődésű, vagy a fejlődési zavar szempontjából veszélyeztetett kisgyermekeknek és családjaiknak nyújt segítséget. Intézményünk fő tevékenysége a kora gyermekkori intervenció, mely magában foglalja a kisgyermekek komplex diagnosztikai vizsgálatát, az ezt követően tervszerűen felépített, egyénre szabott, fejlesztési-, és terápiás csomagot. Ez a szolgáltatásrendszer több szakember együttes, összehangolt munkája által valósul meg. Az 5 évnél idősebb, egyéni komplex fejlesztésből kikerült gyermekek integrációjának és esélyegyenlőségének biztosítása érdekében, célunk a nappali ellátórendszerek keretében az autizmussal élő gyermekek integrációra való felkészítése, valamint a fejlődésmenetükben jelentős mértékben akadályozott gyermekek fejlesztő iskolai képzése. További célunk az eltérő fejlődésmenetű gyermekek és családjaik széleskörű segítése, a kora gyermekkorban megkezdett terápiás, és ellátási protokollok kidolgozása. A segítségnyújtási formák országos terjesztésének kidolgozása, támogatása, akkreditált képzési formákban történő oktatása. 

A Központ missziójának megvalósításához mindennapi munkavégzésünk az alábbi területeken koncentrálódik: 

Területek:

· Családokkal végzett munka-65%

· Oktatás, továbbképzés-12%

· Kutatási tevékenység-5%

· PR tevékenység és pályázatok-8%

· Politikai lobby-10

4. Indikációk, elvárások a szülőktől

…

Tudjátok-e az égben, hogyan választják ki a fogyatékos gyermekek édesanyját?

…

Ennek adjunk, egy fogyatékos gyermeket- mondja Isten.

Miért pont ennek, olyan boldog?- kérdezi az angyal.

Így van-válaszolja, Isten- adhatnék, e fogyatékos gyermeket olyan anyának, aki nem ismeri a jókedvet…

De van türelme?- kérdezi az angyal.

Nem akarom, hogy túl sok türelme legyen, mert akkor elmerülne a tengernyi önsajnálatban és a fájdalomban. Ha túljut a sokkon és a bánaton biztosan kibírja.

….

De ha nem lesz képes mindannyiszor elszakadni gyermekétől, amikor szükségét érzi, soha nem fogja túlélni a sokkot.

…

Még nem tudja, de irigyelni fogják. Még a legapróbb fejlődést sem fogja soha hétköznapi dolognak tartani.

..

Amikor gyermeke először fogja azt mondani mama, tudni fogja csodának a tanúja…

Lehetővé teszem számára, hogy olyan világosan lássa a dolgokat- tudatlanságot, a kegyetlenséget, az előítéleteket-, ahogyan én hogy mindezek fölé emelkedhessen.

Segítségeteket kérjük: a probléma felismerésében, megértésében, hisz így tudjuk közösen kiválasztani a leghatékonyabb terápiát.

Segítsetek abban, hogy átélhessük a gyermekünk fejlődésének csodáját!

Segítsetek óvodát-iskolát választani, olyat, amelyik Neki a legjobb!

Segítsetek ezt a döntést elfogadni!

Segítsetek sorstársakat találni, mert együtt könnyebb!

Segítsetek nekünk együtt fejlődni a gyerekkel!

Segítsetek kitalálni hogyan tovább!

Egy különleges anya

/ az irodalmi részletek:Erma Bombeck: Különleges anya novellájából vannak/

5. Ellátási folyamatok 

(diagram)

6. A Budapesti Korai Fejlesztő Központ szolgáltatásai
KLIENSEKKEL KAPCSOLATOS FOLYMATOK
1. Bejelentkezés a Központba
Folyamatos kapcsolattartással az elmúlt években sikerült elérnünk, hogy a védőnők, gyermekorvosok - elsősorban PIC-ekben és gyermekneurológiai osztályokon dolgozó szakemberek - megismerjék munkánkat, s a családok, a gyermek szempontjait figyelembe vevő konstruktív szakmai együttműködést alakítsunk ki. Szintén rendszeres - évenkénti különböző médiákban lehetőségünk van arra, hogy az érintett családok körében ismertebbé tegyük az intézményünk által nyújtott szolgáltatásokat. 

2. Szűrés, kapcsolatfelvétel
A szülők többnyire telefonon, ritkábban személyesen jelentkeznek be a Központ titkárságára. A titkárság munkatársai rövid beszélgetés során kikérdezik a szülőt a bejelentkezés okáról, a gyermek életkoráról, és a szülőben felmerülő panasz mikéntjéről. Ha ezen rövid beszélgetés során mindkét fél úgy ítéli meg, hogy szükséges a gyermek kivizsgálása, a szülők beleegyezésével felvesszük a család adatait, címét, és egy kérdőívet küldünk ki számukra. 

3. A kérdőív áttanulmányozása, vizsgálati időpont kijelölése, a vizsgálati team tagjainak összeállítása
A gyermek eddigi életútjára, valamint a jelen állapotára vonatkozó kérdéseket tartalmazó kérdőívet amennyiben a szülő visszaküldi - heti rendszerességgel egy gyermekorvos kollegánk áttanulmányozza. E munka során egy második szűrési folyamat történik, amikor a szülő válaszait, kéréseit, és a gyermek eddigi vizsgálati anyagait összevetve dönt - a kérdéses esetekben az intézményvezetővel konzultálva- a vizsgálat időpontjáról. 

Amennyiben kérdés merül fel munkatársainkban, ezen esetben az intézmény vezetője, illetve a vizsgálatokat beosztó gyermekorvos telefonon keresztül keresi meg ismételten a családot, s próbál választ kapni a kérdésekre. 

Ha a gyermek megfelelően ki van vizsgálva, és el van látva, megpróbáljuk őket megnyugtatni a gyermek ellátásával kapcsolatban. Ugyanakkor lehetőséget teremtünk, hogy a későbbiekben, ha bármilyen kérdésük van, újra keressenek meg minket. 

Ha a kérdőív elolvasása után, illetve a szülővel való telefonon történő beszélgetést követően szakembereink szükségesnek tartják a vizsgálatot, a gyermek állapotának és problémájának kivizsgálására megfelelő vizsgáló team-et állítanak össze. 

4. A szülő kiértesítése
A szülő, a telefonon történt bejelentkezést, a kérdőív kiküldést, ezt követően a kérdőív visszaérkezésé követően levélben megkapja a vizsgálat időpontját. A kérdőív visszaérkezését követően a vizsgálatra jelenleg kb. 2-3 hónapot kell várni. Közvetlenül a vizsgálatot megelőző napokban a titkárság egyik munkatársa telefonon felhívja a családot, és érdeklődik, hogy továbbra is fenn tartják-e a gyermek vizsgálatán való részvételi szándékukat. 

5. Vizsgálat, kontrollvizsgálat

A Vizsgálati beosztás, vizsgálati naplóban dokumentálás

A beérkezett kérdőíveket a beosztásért felelős orvos olvassa el. Ezt követően a kérdőívben jelzett panaszoknak megfelelően beosztja a ygermeket az illetékes vizsgálati teambe.

A team tagjai:

gyermekorvos: gyermekneurológus vagy gyermekpszichiáter,

gyógypedagógus vagy pszichológus,

gyógytornász.

A vizsgálati naplóban rögzítik a vizsgálat pontos időpontját és a vizsgáló személyeket. Ezeket az adatokat ráírják a kérdőívre.

B. Értesítés a vizsgálatról.

A titkárság a klienseket levélben értesíti a vizsgálat pontos helyéről és idejéről. A vizsgálatot megelőző napokban a titkárság egyik munkatársa telefonon felhívja a családot.
C. A vizsgálat módszertana szakmák szerint

A vizsgálaton egyszerre több szakember vesz részt. Így párhuzamosan történik a gyermek spontán játékának megfigyelése, -amelyet a gyógypedagógus vagy a pszichológus végez- és az anamnesis felvétele. 

Az orvos részletesen kitér a családi-, és a pre-perinatalis adatokra. Rákérdez a fejlődés mérföldköveire, a megelőző betegségekre, beavatkozásokra. Módot ad a szülőknek, hogy minden felmerülő problémájukat, kételyeiket a gyermek fejlődésével kapcsolatban elmondják.

A másik vizsgáló szakemberrel közösen - kérdések és megfigyelések alapján - tájékozódnak a jelen állapotról, a gyógypedagógusok, és a nmozgásfejlesztő szakemberek a spontán és irányított játék megfigyelését követően elvégzik a célirányos vizsgálatokat. 

A szülők engedélyével a vizsgálat közben néhány perces videót készítünk belső használatra. 

Amennyiben a diagnózis nem állítható fel egyértelműen a szokásos vizsgálati idő alatt, a vizsgálatot célirányosan folytatjuk. Amennyiben szükséges, a vizsgáló team tagjai felveszik a kapcsolatot a gyermeket ellátó intézmény szakembereivel. 

D.  A vizsgálat eredményeinek megbeszélése, javaslattétel

A vizsgálat eredményeit először a vizsgálaton résztvevő három szakember beszéli meg.

Házi használatban ezt a megbeszélést „kis-team”-nek hívjuk. Ekkor a szakemberek javaslatot tesznek a gyermek ellátására vonatkozóan. 

Minden héten egy alkalommal az összes, azon a héten megvizsgált gyermek vizsgálatát egy közös team megbeszélésen ismertetik a vizsgálók. Ekkor kerül levetítésre az elkészített video film is. Ezen a megbeszélésen a munkatársak észreveteleket és javaslatokat tehetnek a diagnózissal, a fejlesztéssel vagy a gyermek elhelyezésével kapcsolatban. A vizsgálók a többi szakemberrel közösen alakítják ki végső javaslatukat, melyet egy külön megbeszélésen ismertetnek a szülőkkel. 

A megbeszélésen, -a minden fejlődési területre kiterjedő vizsgálatot követően- egy fejlődési diagnózis születik meg, valamint a fejlesztés formájára tesznek javaslatot a szülőnek. 

Fontos alapelv, hogy a döntéshozó a szülő. 

Az írásos dokumentációban a szakemberek leírják a vizsgálaton tapasztaltakat, rögzítik, hogy milyen típusú teszttel mérték fel a fejlődést és azt is, hogy milyen fejlesztést javasoltak.

Rögzítik a fejlődési diagnózist, írásba foglalják, hogy a pontos etiológiai diagnózishoz az orvos milyen egyéb, nem a Központban elvégzendő vizsgálat elvégzését javasolja.

E. Folyamatos esetkövetés, konzultáció

Amennyiben szükség volt egyéb orvosi vizsgálatok elvégzésére is, ezek eredményeiről a fejlesztő szakember értesíti az orvost.

Amennyiben a gyermek ellátásával, evésével, alvásával gond van, az orvosok konzultációt biztosítanak. Ezekre vagy közvetlenül a szülőktől, vagy a fejlesztő gyógypedagógusoktól érkezik az igény.

Az orvos napi kapcsolatban áll a fejlesztő pedagógussal, aki rendszeresen találkozik a családdal, így ha orvosi segítségre van szükség az esetkövetés során ez az igény a fejlesztő szakemberen keresztül jut el az orvosig.

G. A kontrollvizsgálat

A gyermek életkorától és állapotától függően fél-egy évvel a vizsgálatot követően kontrollvizsgálatot javasolunk. Ennek célja a fejlődési ütem felmérése, amely meghatározza a fejlesztés további irányvonalát.

Fontos szempontnak tartjuk, hogy a kontrollvizsgálatot ne a fejlesztő szakember végezze. 

6. Fejlesztés, terápia

A. Gyógypedagógiai fejlesztés

Definíció:

A gyógypedagógiai fejlesztés során a gyógypedagógus, megismerve a gyermek fejlődési profilját, az erősségekre alapozva segíti elő a megkésett területek fejlődését. A szülőknek tanácsadást nyújt, egyéni fejlesztési tervet készít, szükség szerint családot és intézményt látogat.
Indikáció:

Gyógypedagógiai fejlesztésre jogosultak azok a gyermekek, akik megfelelő diagnosztikai vizsgálómódszerrel elmaradást mutatnak az alább felsoroltak közül egy, vagy több fejlődési területen: 

· mozgásfejlődés 

· értelmi fejlődés
· hallás-, látásfejlődés
· kommunikáció-, beszédfejlődés
· szociális, érzelmi fejlődés, viselkedésbeli eltérés
· valamint olyan diagnosztizált állapotokban, amelyek nagy valószínűséggel fejlődési elmaradást eredményeznek, valamint akik a megfelelő diagnosztikai folyamatot követően, nagy valószínűséggel fejlődésükben tartós elmaradást mutatnak, fognak mutatni. 

A fejlesztés területei:

- Kognitív-gondolkodó terület fejlesztése
- Figyelem-koncentráció fejlesztése,
- Finommotorika területének fejlesztése
- Beszéd (beszédészlelés, beszédértés és beszédprodukció) és kommunikáció fejlesztése
- Szociális-érzelmi terület fejlesztése
- Önkiszolgálás terén, önállóságra segítés
A gyógypedagógiai fejlesztést végezhetik:

Gyógypedagógusok, akik a korai segítségnyújtás elméletében és gyakorlatában ismereteket és tapasztalatokat szereznek. Szakirányuk szerint:

- oligofrénpedagógusok (értelmileg akadályozottak, tanulásban akadályozottak pedagógiája szakos tanárok / terapeuták)

- szomatopedagógusok, (szomatopedagógus tanár / terapeuta)

- szurdopedagógusok, (tanár / terapeuta)

- tiflopedagógusok, (tanár / terapeuta)

- pszichopedagógusok, (tanár / terapeuta)

- logopédusok (tanár / terapeuta)

A gyógypedagógiai fejlesztés gyakorisága heti 1 óra, ez gyermekenként változóan kiegészülhet gyógytornával, zeneterápiás foglalkozással, pszichológiai terápiával, tanácsadással.

A fejlesztés során a szülő mindvégig a gyermekkel marad, így megismerheti a foglalkozáson alkalmazott fejlesztő módszereket, játékokat, azokat otthonukban alkalmazva segítheti a kisgyermek fejlődését, valamint kérdéseit azonnal felteheti a gyógypedagógusnak, így elősegítve a közös gondolkodás kialakulását a kisgyermek nehézségeiről, fejlődéséről.

A korai fejlesztés további célja segíteni a családokat a másság elfogadásában, valamint segítséget nyújtani a nehezített élethelyzetekre való felkészülésben.

A gyógypedagógiai fejlesztő foglalkozások többnyire egyéniek, de lehetnek csoportosak is.

Ennek előnye, hogy hasonló állapotú gyermekek és szüleik találkozhatnak egymással. A fejlődés értékelését kontroll vizsgálatok segítségével végezzük. 

Dokumentáció a fejlesztés megkezdésekor:

Nyilatkozat (korai fejlesztő fejkvóta megigényelhetőségéről)

Egyéni fejlesztési terv (éves terv)

Együttműködési megállapodás (intézmény, gyógypedagógus és szülők között)

Egyéni fejlesztési napló (gyermek haladásáról, óráról, órára)

Értékelési lap (fejlesztési év végén a fejl)

Ideális esetben a fejlesztés vége akkor jön el, mikor a kisgyermek fejlődéséhez már nem elegendőek a korai fejlesztés keretei, ilyenkor a számára legideálisabb közösség, fejlesztő intézet megtalálásában együttműködik a szülő és a gyógypedagógus.

A korai fejlesztésben részesülő gyerekek életkora max. 6 év lehet. Vizsgálatot max. 5 évig végzünk, de az utóbbi évek tapasztalata az, hogy egyre fiatalabb életkorú gyermekekkel jelentkeznek a családok. 
B. Mozgásfejlesztés

Azok a gyermekek, akik Központunkban kapnak gyógypedagógiai fejlesztést és a nagymozgásuk fejlődésében is megkésettséget tapasztaltunk, mozgásterápiában részesülnek.

A gyermekről egyéni mozgásfejlesztési tervet készítünk, melyben rövid és hosszútávú célokat határozunk meg. Ezen célok eléréséhez többféle módszer áll rendelkezésünkre. A gyermek mozgásállapotától, életkorától, értelmi képességétől és együttműködő készségétől függően részesülhet:

1. Dévény –féle speciális manuális technikában (SMT)

2. egyéni gyógytornában

3. egyéni tervezett szenzomotoros tréningben (TSMT)


4. csoportos mozgásfejlesztésben.

A Központban ellátott gyermekek egy időszakon belül általában csak egyféle mozgásterápiát kapnak. Ahogy a gyermek állapotának változása megkívánja, változtatunk a módszeren, s átadjuk a gyermek fejlésztését munkatársunknak.

DSGM terápia: Azok a gyermekek részesülnek DSGM terápiában, akiknél izomtónus eltérést tapasztalunk, s ez a tónuseloszlási zavar, illetve ennek következményeként kialakuló kontrakturák a fő oka a gyermek mozgásfejlődésbeli elmaradásának 

A SMT kezeléseket Központunkban heti egy alkalommal tudjuk felajánlani mindazoknak a családoknak, akiknél ezt a módszert szakmai indokok alapján hatékonynak gondoljuk. Ez a gyakoriság a hypoton izomzatú gyerekeknél legtöbbször elegendő, spasztikus izomzat esetén heti többszöri kezelés indokolt, mely kezelésekre intézményen kívül dolgozó kollégáinkat ajánljuk.

Az SMT kezeléseket a lehető legkorábbi életkorban ajánljuk elkezdeni (6 hónapos kor előtt), hogy a kontrakturák kialakulását megelőzzük és kihasználjuk a terápia idegrendszer stimuláló hatását. Hypoton izomzat esetén a terápia az önálló járás beindulásáig tart. Spasztikus izomzat esetén a kezelések legtöbbször a növekedés befejeződéséig nem zárhatók le, ezt azonban Központukban csak 2-2,5 éves korig tudjuk biztosítani.

Egyéni gyógytorna: Egyéni gyógytornára járnak azok a megkésett illetve eltérő mozgásfejlődésű gyerekek, akiknél nem alakultak ki, vagy jelentősen elmaradtak az önálló hely-, illetve helyzetváltoztató mozgások. A gyógytorna, a mozgás egészséges, normál fejlődésmenetét követi a csecsemőkre jellemző, főként reflexes úton létrejövő tömeges mozgásoktól (a fej emelése, kúszás, forgás, felülés, mászás), a humánspecifikus felegyenesedett testtartásig, az állásig illetve az első önálló lépések megtételéig.
A gyógytorna célja, hogy a gyermek tartó és mozgató aparátusának minél jobb és magasabb szintű funkcióját érjük el. Az egyéni gyógytorna fontos része, hogy a szülőkkel együttműködve kidolgozzuk, hogy a mindennapokban hogyan biztosíthatják az önállóan indított és végzett mozgások legszélesebb tárházát, olyan testhelyzeteket, melyek leginkább megakadályozzák a kórós mozgások kivitelezését, a megfelelő mozgásformák gyakoroltatását és a később kialakuló mozgások helyes kivitelezésének, a helyes testtartásnak előkészítését. Központunkban a gyerekek heti egy alkalommal járhatnak egyéni gyógytornára.

Egyéni szenzomotoros tréning: Egyéni szenzomotoros tréningben részesülnek azok a gyerekek, akiknél a meglassúbbodott mozgásfejlődés fő okaként az egyensúly és/ vagy koordinációs zavar szerepel, illetve akiknél vezető a figyelemzavar, a hyperaktivitás, az autisztikus vagy egyéb nehezen kezelhető viselkedési illetve magatartásforma.

 A TSMT alapmodalitású - elsősorban vesztibuláris ingerek- nagy ismétlésszámú inputját tervezi meg, melyek a gyereknél éretlenek, hiányosnak bizonyultak és ezek hatására addig nem működő idegpályák bejáratódnak, az idegrendszer szenzoros- integrációs csatornái újrastrukturálódnak, érési folyamatok indulnak be s mindez a megkésett funkciók normalizációja felé vezet.

A tréning meghatározott ideig –max. 6-8 hónapig- tart, mely idő alatt 3-4 darab 8 hétig tartó feladatsort kell végrehajtani meghatározott ismétlésszámban.

A tréning azonossága rendszert és biztonságot visz a gyermek életébe. Ez a terápiás forma a szülök aktív együttműködését igényli, hiszen a nagy ismétlésszám miatt szükséges, hogy a tréning végrehajtása a gyermek otthoni napirendjébe bekerüljön. A család két hetente találkozik a szakemberrel, amikor kontrolálja a két feladatsort, szükség esetén módosítja, átbeszéli az esetleges problémákat a tréninggel kapcsolatban s feljegyzi a változásokat a gyermeknél.

Csoportos mozgásfejlesztés: Önálló járás beindulása után a gyermekek csoportos mozgásfejlesztésben részesülhetnek, ha képesek a csoportnormák elfogadására. A csoportok kialakítását nem az életkor, hanem a mozgásfejlettségi szint határozza meg. Ennek megfelelően Központunkban négy tudásszint szerinti csoport működik:
 -mászó,

 -járó,

-jól járó,

 -ugró csoport.

Csoportok heti rendszerességgel működnek. Egy– egy csoportban max. 6 gyerek vesz részt, a szülővel együtt. A csoportok struktúrája minden tudásszintű csoportnál azonos: bemelegítés, mozgásos énekek s mondókák után az adott tudásszintnek megfelelő feladatok gyakoroltatása, ügyességi feladatok következnek, végül egyensúlyfejlesztéssel illetve szenzomotoros feladatokkal fejezzük be a csoportórákat.

C. Pszichológiai ellátás formái 

A pszichológiai ellátás indokolt lehet minden olyan esetben, amikor a pszichológia eszközeivel megközelíthető probléma áll fenn, akár a gyermek pszichés és/vagy testi működésében, akár a környezetével való kapcsolatában. Ha a vizsgált gyermek Központunkban fejlesztésben fog részesülni, akkor természetesen a pszichológiai segítséget is itt kapja meg. Az erre való igény időnként megfogalmazódik a szülők részéről, máskor a mi javaslatunk által.

Formája többféle lehet:

· a pszichológus csak az anyával/szülőkkel konzultál, egy vagy több alkalommal a felmerülő nevelési, gondozási, érzelmi, viselkedési problémákról

· a pszichológus a gyermeket és az anyát/szülőket együtt fogadja, megfigyelve, megismerve kapcsolatukat, a helyszínen történtekről is konzultál, illetve a gyerekkel a szülők jelenlétében foglalkozik, együtt értelmezik viselkedését stb.

· a pszichológus, miután beszélt az anyával/szülőkkel, a gyermeket egyedül fogadja, részesíti pszichoterápiában (kettesben töltenek el alkalmanként 45 percet), ennek kiegészítéseként időnként az anyával/szülőkkel konzultál

· a gyerek fejlesztését végző gyógypedagógus olyan nehézséget észlel, amihez pszichológus kolléga közreműködését kéri. A két szakember közös megbeszélésen megállapodik a gyerek érdekében történő együttműködés formájában 

· külön eset az a nem ritka helyzet, amikor a Központunkban fejlesztett gyermek testvére szorul pszichológiai ellátásra, pszichoterápiára. Ezt is kérheti a szülő, vagy az ő elmondása alapján ajánlhatja neki a gyógypedagógus vagy a pszichológus.

A pszichológiai ellátást Központunkban pszichológus-gyógypedagógus, illetve klinikai pszichológus végzettségű kollégák végzik. 

A gyermek pszichológiai ellátása véget ér, amennyiben:

· azt a szülő már nem kívánja igénybe venni,

· a szülő, a pszichológus és a gyógypedagógus egyetértenek abban, hogy a gyerek problémája megoldódott, enyhült, illetve nincs további remény arra, hogy ezen a módon megoldódjon,

· a gyermek fejlesztése véget ért intézményünkben. Ilyenkor a pszichológus indokolt esetben fenntartja a kapcsolatot a családdal, illetve további ellátást keres számukra.

A kapcsolat lezárása, -ha a szülő együttműködik- a folyamat átbeszélése, összegzése a szülőkkel és a gyógypedagógussal, búcsú a gyerektől.

D. Zeneterápia

Napjainkban a zeneterápia egy olyan eljárás, amikor a zenét, mint eszközt használjuk személyiségfejlesztés, korrekció, gyógyítás, és rehabilitáció céljából. A zeneterapeuta a gyógypedagógia keretében a sérült funkciók korrekciójában, valamint a kompenzatorikus átszerveződés folyamatában zeneterápiás és zenei pszichoterápiás eljárásokat alkalmaz. A zeneterápia lehet, egyéni vagy csoportos, de hogy melyik fejlesztési típus a megfelelő ezt a gyermek kezdeti állapota határozza meg.

A zeneterápia a Korai Fejlesztő Központban gyógypedagógia kiegészítő terápiaként jelenik meg. A zeneterápiát alkalmazzuk autizmussal élő kisgyerekek, fejlődésmenetében jelentősen akadályozott gyerekek esetén, beszédindításban ill. kisebb kommunikációs zavarral küzdő kisgyerekeknél.

A foglalkozásra kétféleképpen kerülnek a gyerekek: vagy már a vizsgálati taem-en egyértelműen kiderül, hogy az adott kis gyerekeknek erre a típusú fejlesztésre-terápiára van szüksége, vagy a már elindult munka közben, a gyógypedagógus kéri a zeneterápiás fejlesztést. 
A munkamód történhet egyéni, és csoportos formában.

A csoportba azonos sérültségi ill. fejlettségi szinten álló gyerekek kerülnek be: max. 5 fő. A gyerekekkel bent vannak szüleik is. 
Egyéni foglalkozásra azok a gyerekek kerülnek, akik a nem állnak a kommunikáció azon szintjén, hogy csoportba integrálhatóak lennének vagy nincs olyan csoport amely, a gyermek fejlettségi szintjének megfelelő lenne. 

A zeneterápiás folyamat lezárul, ha:
· a kisgyerek kikerül a Központból, integrálódik olyan intézménybe, ahol gyógypedagógiai ellátást is kap.
· eléri azt a szintet amely után a zeneterápia már nem tud többet hozzátenni a fejlesztéséhez.
· a foglalkozások folyamán kiderül, hogy a zeneterápiás módszerek mégsem alkalmasak a kisgyerek fejlesztésére.
E. Fejlődésmenetében jelentősen akadályozott -súlyosan-halmozottan sérült- gyermekek nappali ellátása

A fejlődésmenetükben jelentősen akadályozott, súlyosan halmozottan sérült gyerekek nappali ellátása több szempontból lényeges segítség. Egyrészről a gyermeknek segítséget nyújt abban, hogy a számukra érthető tapasztalatokra támaszkodva kiegyensúlyozott, önmagát biztonságba tudó gyermekként tegye meg fejlődésében apró lépéseit, nyisson környezete felé, érezze és élvezze, hogy befolyással van a külvilágra, igényelje a kapcsolatot környezetével. Másrészről célunk, hogy a család számára is segítsünk egyrészről a gyermekkel kapcsolatban felmerülő problémák megoldásában – ha más szakterülethez tartozó, akkor a megfelelő intézmény megkeresése- másrészről a szülők szabadidejének növelése illetve munkavállalásának lehetősége megteremtésében.

A Központunkba bekerülő súlyosan sérült gyermekek nappali ellátásának specifikuma, hogy olyan ingereket igyekszük biztosítani a gyermekek számára, melyek segítik őt környezetének könnyebb megértésében, illetve amellyel tud a környezet felé jelezni. Ezeket mélyebben, és intenzívebben tudják hasznosítani a gyermekek a jövőben, illetve az önálló elfoglaltságok körét bővíteni lehet. Igen fontos szerep jut ezen kívül a gondozási feladatok ellátásakor a kommunikációs, testkontaktusos szituációk kihasználásának. 

Ezzel az ellátási formával a Korai fejlesztő Központ Budai házában foglalkozunk. Jelenleg három csoport működik. Az egyik csoportba tartoznak a fejlesztő iskolai ellátásban részesülő gyermekek. A másik két csoportba olyan halmozottan sérült kisgyermekek járnak, akik négy és nyolc év közöttiek illetve nappali ellátásuk nem megoldott. 

F. Autizmussal élő gyermekek nappali ellátása
Az autizmussal élő gyerekek Központunkban biztosított egyéni fejlesztést követően (1, maximum 2 év után) vehetnek részt nappali ellátásban. A nappali ellátó csoportok a Korai Fejlesztő Központ Budai házában működnek.

Jelenleg több csoport működik, ahová a gyermekek értelmi fejlettségi szintjük, és autizmus súlyossága alapján kerülnek be. A gyerekek 9-13 óráig töltik a csoportban az időt. Igény szerint reggel 8-9-ig gyermekfelügyeletet tudunk biztosítani. Az egyéni és csoportos gyógypedagógiai fejlesztés, a mozgásfejlesztés és a zeneterápia mellett a kétszeri étkezés (tízórai, ebéd), az udvari levegőzés, és az ezekhez kapcsolódó önkiszolgálási és önellátási feladatok tanulása. 

Az ellátás fontos célja, hogy minél hamarabb befogadó intézményt (normál, integrált vagy szegregált óvodai csoport) találjunk a gyerekek számára olyan óvónővel, aki részt vesz a képzési programunkban is. Az intézmény megtalálása után gyerektől függően megkezdjük az integrációt oly módon, hogy lehetőség szerint a hét többi napját a kisgyermek a befogadó intézményben töltse.

A csoportban résztvevő szakemberek

· csoportonként 2-2 gyógypedagógus

· egy asszisztens, aki mindkét csoportban dolgozik

· egy pszichológus

· egy zeneterapeuta

· egy gyógytornász, aki ért a szenzomotoros fejlesztéshez 

· egy gyermekorvos-gyermekpszichiáter

Havonta egy alkalommal a szülők a gyermek gyógypedagógusával előre egyeztetett időpontban detektívtükrön keresztül a gyermeket figyelve töltik el az egész napot. Nap végén, értelmezik a történteket, megbeszélik az otthonra adaptálható dolgok körét, módját, megfogalmazzák a megvalósítandó célokat.

A folyamatok részletes leírását lásd a Minőségirányítási Kézikönyv teljes példányában, mely a Budapesti Korai Fejlesztő Központ mindkét telephelyén hozzáférhető.
8. A minőségellenőrzési rendszer felépítése a Budapesti Korai Fejlesztő Központban

Szülők visszajelzési lehetőségei
Évente egy alkalommal, -a fejlesztési év végén- a szülők kitöltenek egy szülői elégedettségi kérdőívet. A kérdőív eredményei hasznos információkkal szolgálnak a munkatársak, és a vezetőség számára a Központban zajló munka minőségével kapcsolatban.
A váró helyiségben egy szülői véleményláda van elhelyezve, ahol a szülők folyamatosan megírhatják észrevételeiket, kéréseiket a Központ működésére vonatkozóan. 

(lásd a mellékletet) 
Szülők tájékoztatása, az átláthatóság biztosítása

Minden munkatárs névtáblával rendelkezik, mely biztosítja a szülők számára a személyek beazonosíthatóságát. A szobákra feliratok vannak elhelyezve, mely megkönnyíti a családok térben való tájékozódását, eligazodását. A szülői váróban munkatársi tabló található, mely a munkatársak fényképét, nevét, és foglalkozását tartalmazza.

A szülők az intézmény web-oldalán megtekinthetik az Alapító Okiratot, a Költségvetési tervezetet, és a Központ Pedagógiai Programját. Minden munkatársról fényképes önéletrajz is elérhető. 
A szülők számára igyekszünk évente szülői értekezletet, tájékoztató alkalmat szervezni. 
A gyermek fejlődéséről való visszajelzés a szülők számára
A kora gyermekkori intervenciós munkavégzés a családokkal való mindennapi szoros együttműködésen, folyamatos konzultáción alapul. E mellett, a fejlesztési év kezdete és vége fontos mérföldkő lehet. Ekkor a szakemberek részletes, írásos formában is rögzített visszajelzést adnak a gyermek állapotáról a szülők számára. A fejlesztési év kezdetén a fejlesztési célkitűzéseket közösen fogalmazzák meg, mely az egész éves munka alapjaként szolgál. Az év végi utolsó találkozás során a szakember írásos értékelést készít, melyről hosszasan konzultál a családdal. Ebben összefoglalja az elért erdeményeket, változásokat. A munakvégzés alapja a szülők hiteles, számukra is könnyen érthető tájékoztatása. 

Munkatársak visszajelzési lehetőségei

A fejlesztési év végén (május 25-ig) a munkatársak kitöltik a számukra készített elégedettségi kérdőívet. Ez a kérdőiv az alapja a részlegvezetői éves elégedettségi beszélgetésnek. A részlegvetető a munkatársak vélményét, visszajelzéseit összegyűjti, összefoglaja, és kommunikálja a vezetőség felé. Az így kapott információk a szükséges változtatásokat, a további fejlődés alapját szolgálják. A vezetőség, a részlegvezetők beszámolója alapján készít egy összefoglalót, ezt visszajelzi mind a munkatársak, mind a kuratórium felé 

(lásd a mellékletet)
Vezetői beszámoló az Alapítvány Kuratóriumánakés a Felügyelő Bizottságának:
A vezetőség minden évben egy alkalommal beszámol az Alapítvány Kuratóriumának és Felügyelő Bizottságának minden jelentős intézményi döntésről, változásról. Ezen a beszámolón teret kap a munkatársak, és a szülők által készített kérdőívek összegző tapasztalata, a vélemények, javaslatok is. 
Munkatársak szakmai beszámolója

A fejlesztési év folyamán minden munkatárs készít egy szóbeli esetbemutatást. Kiválaszt egy általa ellátott gyermeket, és az előre meghatárotzott esetbemutatási szempontok alapján értékeli az általa végzett fejlesztési folyamatot, erősségeit, gyengeségeit. A részleg team-eken tartott szakmai beszámolókon a részlegvezetők, és a vezetőség tagjai is részt vesznek, mely lehetőséget biztosít arra, hogy a munkatársak mindennapi munkavégzésébe a vezetőség tagjai betekintést nyerjenek. Ez a beszámolási mód a munakvégzés minőségi színvonalának ellenőrzési lehetőségét szolgálja. 
(lásd a mellékletet)

